Diari Oficial de la Generalitat Valenciana


Sumari del DOGV 6111, del 28-09-2009 (2009/10837)

ORDE de 17 de setembre de 2009, de la Conselleria d'Agricultura, Pesca i Alimentació, per la qual es convoca per a l'any 2009 una segona fase de les ajudes al desenvolupament de microempreses agroalimentàries.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6111

Data del DOGV
:   28-09-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/10254


Data del document
:   17-09-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * ajuda a l'agricultura
    * explotació agrària

ORDE de 17 de setembre de 2009, de la Conselleria d'Agricultura, Pesca i Alimentació, per la qual es convoca per a l'any 2009 una segona fase de les ajudes al desenvolupament de microempreses agroalimentàries. [2009/10869]
Amb data 30 de desembre de 2008 es va publicar l'Orde de 10 de desembre de 2008, de la Conselleria d'Agricultura, Pesca i Alimentació, per la qual es convocaven per a l'any 2009 les ajudes al desenvolupament de microempreses agroalimentàries (2008/15073).
Atés que s'ha produït un increment de les dotacions disponibles com a conseqüència del pla d'impuls dels sectors productius de la Generalitat Valenciana, és procedent publicar una segona norma el 2009 en què la dotació extraordinària podrà adreçar-se a atendre les sol·licituds presentades per a les quals no hi haja prou de crèdit i a noves sol·licituds del nou període de convocatòria.
Per això, i en virtut de les facultats que em conferix l'article 28e de la Llei 5/1983, de 30 de desembre, del Consell, i l'article 47.3 del Text Refós de la Llei d'Hisenda Pública de la Generalitat Valenciana,
ORDENE
Primer. Convocatòria
Convocar per a l'any 2009 una segona convocatòria de les ajudes al desenvolupament de microempreses agroalimentàries en l'àmbit territorial de la Comunitat Valenciana i aprovar les bases per les quals es regiran, que s'inclouen com a annex I d'esta orde. Estes ajudes ja van ser convocades per primera vegada el 2009 i amb convocatòria anticipada, a través de l'Orde de 10 de desembre de 2008, de la Conselleria d'Agricultura, Pesca i Alimentació, per la qual es convocaven per a l'any 2009 les ajudes al desenvolupament de microempreses agroalimentàries (DOCV de 30.12.2008).
Esta convocatòria queda sotmesa, en tot allò que siga procedent, a la Llei 38/2003, de 17 de novembre, General de Subvencions, al Reial Decret 887/2006, de 21 de juliol, pel qual s'aprova el seu reglament, i a la normativa autonòmica establida en els articles 45 i següents del text refós de la Llei d'Hisenda Publica de la Generalitat Valenciana.
La concessió d'estes ajudes s'ajusta a les disposicions del Reglament (CE) 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis i, per tant, en compliment de les disposicions de l'article 3.3 Del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, este règim està exempt de notificació.
Segon. Finançament de les ajudes
El finançament es farà amb fons propis de la Generalitat Valenciana, i anirà a càrrec del capítol VII, línia T6175, del programa 26.63242251.445.40, per una quantitat màxima de 2.500.000 euros del pressupost de la Generalitat per a 2009.
Tercer. Resolució
El termini màxim per a notificar la resolució expressa serà de dos mesos comptadors des de la data de l'inici del termini de presentació de sol·licituds. La falta de resolució en termini tindrà efecte desestimatori, en els termes que es preveuen en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com en l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera i d'Organització de la Generalitat Valenciana. Si no es dicta una resolució expressa en el termini establit, les sol·licituds s'entendran desestimades, sense perjudici del que es dispose quan es dicte la resolució expressa.
Quart. Reconsideració d'expedients de la primera convocatòria 2009
Els expedients denegats per falta de dotacions pressupostàries en la resolució de la convocatòria 2009 de l'Orde de 10 de desembre de 2008, de la Conselleria d'Agricultura, Pesca i Alimentació, per la qual es convocaven per a l'any 2009 les ajudes al desenvolupament de microempreses agroalimentàries, podran sol·licitar la reconsideració per a esta orde en el termini de cinc dies comptadors des de la publicació en el Diari Oficial de la Comunitat Valenciana, i tota la documentació presentada anteriorment serà vàlida.
Cinqué. Delegació
Es delega en la directora general d'Empreses Agroalimentàries i Desenvolupament del Medi Rural la facultat per a concedir o denegar les ajudes, i se l'autoritza perquè dicte les resolucions i instruccions necessàries per al desplegament i l'execució d'esta orde.
Sisé
Esta orde produirà efecte des de l'endemà de la publicació en el Diari Oficial de la Comunitat Valenciana.
De conformitat amb el que s'establix en els articles 106, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, el present acte posa fi a la via administrativa i contra este es pot interposar potestativament un recurs de reposició davant de la consellera d'Agricultura, Pesca i Alimentació en el termini d'un mes, comptador des de l'endemà de la notificació, o impugnar-se directament davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos des de l'endemà de la notificació.
València, 17 de setembre de 2009.- La consellera d'Agricultura, Pesca i Alimentació: Maritina Hernández Miñana.
ANNEX I
Bases del règim de les ajudes al desenvolupament de microempreses agroalimentàries
Primera. Objecte
Establir les bases reguladores de la convocatòria d'un règim d'ajudes al desenvolupament de microempreses agroalimentàries, finançat amb fons propis de la Generalitat Valenciana, en les condicions fixades en el Reglament (CE) 1998/2006, de la Comissió, de 15 de desembre de 2006 (DOUE L379, de 28 de desembre de 2006), relatiu a l'aplicació dels articles 87 i 88 del Tractat a les ajudes de minimis.
Segona. Beneficiaris
1. Podran ser beneficiaris de les ajudes a què es referixen estes bases les microempreses que realitzen la seua activitat en el sector de la transformació i comercialització de matèries primeres agroalimentàries i tinguen la seu social i els establiments industrials a la Comunitat.
2. El concepte de microempresa es determinarà tenint en compte la definició de la Recomanació 2003/361/CE, de la Comissió (2003/361/CE, de 06.05.2003), que la definix en el punt 3 de l'article 2 com l'empresa que ocupa menys de 10 persones i amb un volum de negocis o un balanç anual que no supere els 2 milions d'euros.
3. Poden tindre la condició de beneficiaris les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, encara que no tinguen personalitat jurídica puguen dur a terme els projectes o les activitats que motiven la concessió de la subvenció.
En este cas, cal fer constar expressament tant en la sol·licitud com en la resolució de concessió els compromisos d'execució assumits per cada membre de l'agrupació, com també l'import de subvenció a aplicar per cadascun, que tindran igualment la consideració de beneficiaris. Així mateix, cal nomenar un representant o apoderat únic de l'agrupació, amb prou poders per a complir les obligacions que, com a beneficiari, corresponen a l'agrupació.
L'agrupació no es pot dissoldre fins que haja transcorregut el termini de quatre anys comptadors des de la data de concessió de l'ajuda.
Tercera. Compromisos del beneficiari
1. Mantindre la seu social, la ubicació i l'activitat a la Comunitat Valenciana, i els requisits i les condicions exigides per a la concessió de l'ajuda, almenys, durant cinc anys des de la data de concessió, llevat de les causes corresponents de força major per al possible abandó.
2. Executar les inversions d'acord amb el que s'assenyale en la concessió de l'ajuda.
3. Inscriure's abans del pagament de l'ajuda en el Registre d'Establiments Agroalimentaris de la Comunitat Valenciana, sempre que siga obligatori per la normativa reguladora de registre.
4. Els que conté l'article 14 de la Llei 38/2003, de 17 de novembre, General de Subvencions, i qualssevol altres que determine l'autoritat competent quant a la millor gestió, control i aplicació de la mesura.
Quarta. Actuacions objecte de les ajudes
1. Les actuacions objecte d'ajuda seran les derivades de projectes d'inversions enquadrats en el sector de la transformació i comercialització de productes agrícoles, i de l'alimentació, amb l'objectiu de desenvolupar, modernitzar o ampliar les microempreses agroalimentàries per a la millora de la seua competitivitat.
2. Es consideraran inversió elegible a l'efecte del càlcul de l'ajuda les inversions corresponents a l'adquisició de maquinària i d'equipament i instal·lacions nous, inclosos els programes informàtics, lligats a la creació d'un establiment nou, l'ampliació o modernització d'un de ja existent o l'inici d'una activitat que implique un canvi del producte o dels procediments de producció de l'establiment ja existent, i la implantació de sistemes certificats de qualitat.
Cinquena. Classe i quantia de les ajudes
1. Les ajudes consistiran en una subvenció del 50% de la inversió elegible, i queden supeditades en la fase de pagament a la justificació de la inversió realment executada i pagada pel beneficiari.
2. La quantitat màxima que pot rebre un beneficiari serà la corresponent a 100.000 euros d'inversió per projecte d'activitat. No es tramitaran les sol·licituds d'ajuda per a projectes d'inversió inferiors a 6.000 euros.
3. Un peticionari només pot realitzar una sol·licitud d'ajuda en la present convocatòria i, en compliment de les disposicions del Reglament (CE) 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis, un mateix beneficiari només pot optar a una ajuda màxima de 200.000 euros durant qualsevol període de tres exercicis fiscals.
El beneficiari serà informat per escrit de l'import previst de l'ajuda, com també del seu caràcter de minimis, fent referència expressa a l'esmentat Reglament 1998/2006.
Sisena. Sol·licitud i documentació
1. Les sol·licituds d'ajuda es tramitaran i es resoldran conjuntament en un únic procediment, d'acord amb el que s'establix en esta disposició, i caldrà adjuntar-hi la documentació que es determina en l'annex II d'esta convocatòria.
2. Les sol·licituds es presentaran en dos exemplars en el Registre d'Entrada de la Conselleria d'Agricultura, Pesca i Alimentació, o en els llocs i pels mitjans a què es referix l'article 38.4 de la Llei 30/1992, de 26 de novembre, en el termini de cinc dies comptadors des del dia de la publicació d'esta orde en el Diari Oficial de la Comunitat Valenciana, i hauran d'anar dirigides a la Direcció General d'Empreses Agroalimentàries i Desenvolupament del Medi Rural. L'òrgan instructor a l'efecte de les disposicions de l'article 17.3g de la Llei 38/2003 és el Servici d'Indústries Agroalimentàries.
3. Una vegada presentada la sol·licitud, el beneficiari podrà executar les inversions sense esperar que la concessió d'ajuda es produïsca, i sense que això prejutge la decisió que finalment es prendrà, que quedarà subjecta al resultat final d'una verificació detallada i al procés de valoració que es descriu en la base setena.
4. La presentació de la sol·licitud implicarà l'autorització a la Conselleria d'Agricultura, Pesca i Alimentació per a demanar dels organismes pertinents el certificat de compliment d'obligacions fiscals i davant de la Seguretat Social.
5. Cal acreditar, per mitjà de declaració responsable, la no-concurrència de cap de les circumstàncies previstes en els punts 2 i 3 de l'article 13 de la Llei 38/2003, General de Subvencions, aportar declaració responsable de compliment de la norma sobre integració de persones amb discapacitat o, si escau, l'exempció, i així mateix declaració de percentatge de treballadors discapacitats sobre plantilla total tancada el 31 de desembre de l'any anterior al de la presentació de la sol·licitud d'ajudes, d'acord amb les disposicions del Decret 279/2004, del Consell.
6. El sol·licitant presentarà una memòria en què es detallaran les inversions a executar i es descriuran almenys els punts següents: presentació de l'empresari i/o l'empresa, descripció de la inversió i objectius a aconseguir amb les inversions proposades, planificació de les inversions per partides pressupostàries i un programa que detalle les operacions de transformació i comercialització que l'empresa desenvolupa actualment, o que pensa emprendre amb les inversions plantejades.
Atés el règim de minimis a què s'acullen les ajudes, addicionalment es presentarà una declaració responsable, el format de la qual figura en l'annex II, sobre:
a) Ajudes de minimis concedides en l'exercici fiscal corrent i en els dos exercicis anteriors.
b) Altres ajudes rebudes per als mateixos costos subvencionables, a fi de comprovar que no se superen els limites de l'article 2.5 del Reglament 1998/2006, de la Comissió, de 15 de desembre de 2006.
7. Quant a les despeses subvencionables, caldrà ajustar-se a les disposicions dels articles 30 i 31 de la Llei 38/2003, de 17 de novembre, General de Subvencions, i quan l'import de la despesa subvencionable supere l'import de 12.000 euros en el supòsit de subministrament de béns d'equip o de prestació de servicis per empresa de consultoria o assistència tècnica, el beneficiari haurà de presentar com a mínim tres ofertes de diferents proveïdors, i l'elecció entre estes es realitzarà d'acord amb criteris d'eficiència i economia. Caldrà justificar en la fase de pagament de l'ajuda amb una memòria explicativa quan l'elecció no haja recaigut en la proposta econòmica més avantatjosa.
8. Quan la sol·licitud no posseïsca els requisits o no s'hi adjunte la documentació que resulte exigible o es considere necessària per a resoldre, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per mitjà de la Llei 4/1999, de 13 de gener, el Servici d'Indústries Agroalimentàries de la Conselleria d'Agricultura, Pesca i Alimentació requerirà el sol·licitant perquè en el termini de deu dies esmene la falta o adjunte tots els documents preceptius, amb la indicació que si no ho fa així es considerarà que desistix de la seua petició, amb una resolució prèvia que haurà de ser dictada en els termes previstos en l'article 42 de la llei esmentada per la directora general d'Empreses Agroalimentàries i Desenvolupament del Medi Rural.
Setena. Comissió d'avaluació i procés de valoració de les sol·licituds
1. La concessió de les ajudes es realitzarà per mitjà del procediment de concurrència competitiva a què es referix l'article 22 de la Llei 38/2003, de 17 de novembre, General de Subvencions, ordenant els expedients de major a menor puntuació, d'acord amb els criteris de valoració que s'indiquen en el punt 1 de la base huitena.
2. Es crea una comissió de valoració formada per un president i dos vocals designats per la directora general competent en indústries agroalimentàries, que serà l'encarregada de formular a esta la proposta pertinent de resolució de les ajudes.
Huitena. Criteris de valoració
1. Els expedients es puntuaran de la manera següent:
a) Plans d'actuació corresponents a iniciatives de caràcter associatiu: 1 punt.
b) Participació de dones en l'empresa superior al 30% del conjunt de treballadors: 1 punt.
c) Participació de jóvens (menors de 40 anys) en l'empresa superior al 30% del conjunt de treballadors: 1 punt.
d) L'empresa ja posseïx un sistema de certificació de qualitat o el pla d'actuació preveu el compromís, acreditat a través dels corresponents contractes de consultoria, d'implantar-lo abans de 2 anys: 1 punt.
e) L'empresa posseïx el certificat d'empresa o d'artesà agroalimentari: 1 punt.
f) Qualitat de la memòria i del programa d'actuació presentats amb vista a la consecució dels objectius proposats: 4 punts. Es valorarà tenint en compte la maduració del projecte, el grau d'innovació, la relació entre la inversió i el volum de negoci de l'empresa i el fet que l'activitat s'exercisca en algun dels sectors agroalimentaris tradicionals de la Comunitat Valenciana.
2. En cas d'empat en la puntuació obtinguda, es prioritzaran les empreses que hagen acreditat un major percentatge de discapacitats en relació amb la plantilla a 31 de desembre de l'any anterior al de la presentació de la sol·licitud d'ajudes, i si persistix la situació d'empat el desfarà la data anterior de presentació de la sol·licitud.
Novena. Resolució de les ajudes
1. Les sol·licituds seran resoltes per la directora general d'Empreses Agroalimentàries i Desenvolupament del Medi Rural, per delegació de la consellera d'Agricultura, Pesca i Alimentació. Les aprovacions de les sol·licituds degudament motivades i fonamentades establiran la inversió auxiliable, la quantia de les ajudes concedides com a percentatge de la inversió auxiliable i el termini concedit al beneficiari per a comunicar la realització de la inversió i per a justificar el pagament de les inversions realitzades.
2. La resolució de la convocatòria es publicarà en el Diari Oficial de la Comunitat Valenciana, i les resolucions individuals positives notificades a cada un dels beneficiaris.
Desena. Compatibilitat de les ajudes
Cap de les inversions subvencionables previstes en esta orde es pot beneficiar simultàniament de qualsevol altra ajuda publica i, en particular, estes ajudes es declaren incompatibles amb les establides en l'Orde de 28 de desembre de 2007, de la Conselleria d'Agricultura, Pesca i Alimentació, per la qual s'aproven les bases de les ajudes a les inversions en millora de les condicions de transformació i comercialització dels productes agrícoles i de l'alimentació per al període 2007/2013 i amb l'Orde de 27 de juny de 2008, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Leader per al període 2008/2013.
Onzena. Sobre el termini per a la realització i justificació de les inversions
1. El termini per a la justificació de les inversions, que necessàriament finalitzarà en el mateix exercici per al qual es concedix l'ajuda, s'establirà en la mateixa resolució de concessió.
2. Per al pagament de l'ajuda i la justificació de l'aplicació dels fons rebuts caldrà que, abans de la data establida en la resolució com a fi de la realització i justificació, les inversions es troben totalment acabades, la maquinària i l'equip instal·lats i els pagaments totalment justificats per mitjà de factures i justificants de pagament, amb data posterior a la de la sol·licitud d'ajuda.
Dotzena. Sol·licitud de pagament i justificació de les despeses
1. La sol·licitud de pagament de la subvenció, dirigida a la direcció general competent en indústries agroalimentàries, es presentarà abans de la data establida en la resolució de concessió en el Registre General de la Conselleria d'Agricultura, Pesca i Alimentació, o de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
2. El servici competent en indústries agroalimentàries de la Conselleria d'Agricultura, Pesca i Alimentació serà la unitat responsable de l'emplenament correcte dels expedients de pagament de les ajudes acollides a esta orde.
3. La justificació de la subvenció es realitzarà d'acord amb les disposicions de l'article 72 del Reial Decret 887/2006, de 21 de juliol, per mitjà de:
a) Una relació classificada de les despeses i les inversions de l'activitat, amb identificació del creditor i del document, l'import, la data d'emissió i, si escau, la data de pagament (annex B1).
b) Les factures o els documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i la documentació acreditativa del pagament.
Tretzena. Reintegrament de les quantitats
Són causes de reintegrament les previstes en els articles 36 i 37 de la Llei 38/2003, de 17 de novembre, General de Subvencions.
Catorzena. Règim d'infraccions i sancions
El règim sancionador en la matèria regulada en esta orde és el que s'establix en el títol IV de la Llei 38/2003, de 17 de novembre, General de Subvencions.